Yusof Latiff

Muhammad Yusof Abdul Latiff (22 Jun 1922 — 12 Jun 1998) ialah seorang pelakon lelaki Singapura. Beliau terkenal dengan filem-filem lakonannya di Malay Film Productions dan Cathay-Keris Film Productions.

Kehidupan awal
Beliau dilahirkan pada 22 Jun 1922 di Negeri-negeri Selat (zaman moden Singapura) dan mendapat pendidikan awal di Madrasah Al-Sagaf, kemudian belajar hingga Darjah Lima di Singapore English School. Yusof memulakan kerjaya awalnya sebagai kerani di sebuah syarikat British. Pada masa yang sama, beliau berkenalan dengan rakan seangkatannya Salleh Kamil, seorang pelakon filem yang mula menempa nama di layar perak.

Kerjaya
Pembabitan Yusof dalam bidang seni bermula apabila beliau mendapat perhatian seorang pengurus filem bernama Shaw Vee Ngok. Katika itu, Yusof yang tidak mengenali Shaw hanya tersenyum apabila Shaw Vee Ngok bertanya sekiranya beliau berminat untuk menjadi pelakon filem. Namun, setelah beberapa kali dipujuk oleh Salleh Kamil, akhirnya, Yusof bersetuju untuk bertemu dengan Shaw Vee Ngok di Studio Malay Film Productions (MFP). Dalam pertemuan itulah Yusof mendapat tawaran menjadi pelakon filem dengan gaji sebanyak RM150 sebulan.

Maka, bermulalah babak baharu dalam hidup Yusof. Beliau sudah melangkah ke dunia perfileman dengan menjadi pelakon sepenuh masa. Tugas pertama beliau ialah berlakon dalam filem Gadis Peladang pada tahun 1952 yang diarahkan oleh B. S. Rajhans. Yusof terus memegang peranan hero di samping Maria Menado yang memegang watak heroin.

Disusuli pula dengan lakonan beliau dalam filem Yatim Piatu yang turut dilakonkan oleh Rokiah Jaafar dan Saadiah. Filem ketiga Yusof dilanda kontroversi. Lakonan beliau dalam filem Chemburu dikritik hebat oleh orang ramai kerana adegan romantik yang keterlaluan. Terdapat babak Yusof bergesel pipi dengan Rosnani dan hampir bersentuhan bibir dengan Mariani. Imej Yusof tidak terjejas dengan babak-babak panas yang membangkitkan semakin di kenal dan semakin mendapat perhatian besar daripada orang ramai.

Kontrak Yusof dengan MFP berakhir setelah berlakon dalam sebelas buah filem. Yusof ditawarkan kontrak baharu selama tiga tahun tetapi menolaknya kerana permintaan Yusof untuk kenaikan gaji dan bonus ditolak oleh majikan beliau. Yusof lebih rela menjadi pelakon bebas tanpa gaji tetap daripada menyambung kontrak dengan gaji dan bonus yang tiada kenaikan. Oleh hal demikian, Yusof berlakon pula dalam filem-filem terbitan Cathay Keris Film. Itu pun setelah lebih lima tahun menyepikan diri daripada kerjaya lakonan.   

Pada 1960, P. Ramlee membawa semula Yusof ke Studio MFP untuk berlakon dalam filem, Antara Dua Darjat. Yusof mendukung salah satu watak penting dalam filem bercorak drama berat arahan P. Ramlee itu. Beliau memegang watak sebagai Tengku Aziz yang menegakkan keadilan. MFP cuba memujuk Yusof Latiff supaya berlakon lagi dalam filem-filem keluarannya selepas filem Antara Dua Darjat. Namun, Yusof sudah serik dengan pengalaman pahit beliau pada masa lalu bekerja dengan MFP yang terlalu ketat dengan peraturan. "Saya balik ke MFP kerana P. Ramlee yang mengundang saya berlakon dan bukannya kerana MFP", demikian ujar Yusof kepada media.    

Selepas berlakon dalam filem, Udang Di Sebalik Batu arahan Hussein Haniff terbitan Cathay Keris Film pada tahun 1966. Pada tahun 1969, Yusof sekali lagi menerima tawaran berlakon daripada P. Ramlee dalam filem 6 Jahanam di Merdeka Film Studio, Hulu Kelang, Selangor. "Saya tidak boleh menolak kalau P. Ramlee ajak saya berlakon", kata Yusof Latiff menggambarkan betapa erat dan kukuhnya hubungan mereka berdua. Filem itu turut dibintangi oleh P. Ramlee, Noor Azizah, Idris Hashim, selain Yusof.

Kehidupan peribadi
Yusof Latiff terus bersara daripada bidang lakonan selepas berlakon dalam filem Kolej 56. Masa beliau banyak dihabiskan bersama-sama keluarga di samping kuat mengerjakan ibadat. Yusof mempunyai dua orang isteri, pertama Rahimah Ali dan kedua, Salamah Shukri. Dengan dua isteri itu Yusof mempunyai 17 orang anak.

Kematian
Beliau meninggal dunia pada usia 75 tahun pada 12 Jun 1998 di rumahnya di Chai Chee, Singapura kira-kira jam 1.30 petang. Jenazahnya dikebumikan di Tanah Perkuburan Islam Bidadari (kini Pusara Abadi).

Filemografi

Filem

Rujukan

Pautan luar 
 

Pelakon lelaki Singapura
Pelakon filem Singapura
Orang Singapura berketurunan Melayu
Muslim Singapura
Warga Studio Jalan Ampas